Návrh ROZHODNUTIE RADY, ktorým sa mení Vnútorná dohoda medzi zástupcami vlád členských štátov, ktorí sa zišli na zasadnutí Rady, o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o fungovaní EÚ /* COM/2013/0596 / 2 - 2013/0292 (NLE) */





DÔVODOVÁ SPRÁVA Vnútorná dohoda medzi zástupcami vlád členských štátov, ktorí sa zišli na zasadnutí Rady, o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o fungovaní EÚ (ďalej len „vnútorná dohoda“), bola podpísaná 26. júna 2013. Chorvátska republika pristúpila 1. júla 2013 k Európskej únii[1]. V súlade so spoločným vyhlásením C pripojeným k Aktu o podmienkach pristúpenia Chorvátskej republiky pristúpi Chorvátska republika v nadväznosti na svoje pristúpenie k Únii k Európskemu rozvojovému fondu v deň nadobudnutia účinnosti nového viacročného finančného rámca spolupráce. Pokiaľ ide o príspevky členských štátov do 11. Európskeho rozvojového fondu (ďalej len „ERF“), v článku 1 ods. 2 písm. a) vnútornej dohody sa stanovuje len odhad sumy príspevkov a kľúč na výpočet príspevku Chorvátska. V článku 1 ods. 7 vnútornej dohody sa uvádza, že pri pristúpení ďalšieho štátu k Únii sa kľúče na prideľovanie prostriedkov a na výpočet príspevkov zmenia jednomyseľným rozhodnutím Rady konajúcej na návrh Komisie. Pokiaľ ide o váhu hlasov vo výbore ERF, v článku 8 ods. 2 vnútornej dohody sa stanovuje len odhadovaná váha hlasov Chorvátska. V článku 8 ods. 4 vnútornej dohody sa uvádza, že váha hlasov a kvalifikovaná väčšina sa zmenia v prípade pristúpenia ďalšieho štátu k Únii jednomyseľným rozhodnutím Rady. Vzhľadom na tieto skutočnosti sa odhadovaná výška príspevkov a váha hlasov Chorvátska potvrdzujú v pripojenom návrhu rozhodnutia Rady. Komisia preto navrhuje, aby Rada prijala pripojené rozhodnutie. 2013/0292 (NLE) Návrh ROZHODNUTIE RADY, ktorým sa mení Vnútorná dohoda medzi zástupcami vlád členských štátov, ktorí sa zišli na zasadnutí Rady, o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o fungovaní EÚ RADA EURÓPSKEJ ÚNIE, so zreteľom na Zmluvu o Európskej únii a Zmluvu o fungovaní EÚ, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[2], so zreteľom na vnútornú dohodu medzi zástupcami vlád členských štátov, ktorí sa zišli na zasadnutí Rady, o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o fungovaní EÚ (ďalej len „vnútorná dohoda“)[3], a najmä na jej článok 1 ods. 7 a článok 8 ods. 4, so zreteľom na Akt o podmienkach pristúpenia Chorvátskej republiky[4], a najmä na spoločné vyhlásenie C o Európskom rozvojom fonde, so zreteľom na pristúpenie Chorvátskej republiky k Európskej únii 1. júla 2013, so zreteľom na návrh Komisie, keďže: (1) V súlade so spoločným vyhlásením C pripojeným k Aktu o podmienkach pristúpenia Chorvátskej republiky Chorvátsko v nadväznosti na svoje pristúpenie k Únii pristúpi k Európskemu rozvojovému fondu v deň nadobudnutia účinnosti nového viacročného finančného rámca spolupráce a bude do neho prispievať od 1. januára druhého kalendárneho roku po dátume jeho pristúpenia. (2) V súlade s článkom 1 ods. 7 vnútornej dohody sa výpočet výšky príspevkov podľa článku 1 ods. 2 písm. a), ktorý je v súčasnosti pre Chorvátsko stanovený len ako odhad, zmení pri pristúpení nového štátu k Únii rozhodnutím Rady. (3) V súlade s článkom 8 ods. 4 vnútornej dohody sa pri pristúpení nového štátu k Únii váha hlasov podľa článku 8 ods. 2, ktorá je v súčasnosti stanovená len ako odhad, a kvalifikovaná väčšina podľa článku 8 ods. 3 zmenia rozhodnutím Rady. (4) Príspevky a váha hlasov by sa mali potvrdiť, PRIJALA TOTO ROZHODNUTIE: Článok 1 Kľúč na výpočet príspevku a príspevok Chorvátska do 11. Európskeho rozvojového fondu stanovené v článku 1 ods. 2 písm. a) vnútornej dohody, ako aj jeho hlasy vo výbore pre Európsky rozvojový fond stanovené v článku 8 ods. 2 vnútornej dohody sa týmto potvrdzujú. Článok 2 Vnútorná dohoda sa týmto mení takto: 1. V článku 1 ods. 2 písm. a) sa okrúhle zátvorky a hviezdička za slovom „Chorvátsko“ a poznámka pod čiarou „(*) Odhadovaná suma.“ vypúšťajú. 2. V článku 8 ods. 2 sa vypúšťajú: a) okrúhle zátvorky a hviezdička za slovom „Chorvátsko“ a hranaté zátvorky v druhom stĺpci v rovnakom riadku; b) poznámka pod čiarou „(*) Odhadovaný počet hlasov.“; c) riadok „Spolu EÚ 27“, „998“; d) okrúhle zátvorky a hviezdička, ako aj hranaté zátvorky v riadku „Spolu EÚ 28 (*)“, „[1 000]“. 3. Článok 8 ods. 3 sa nahrádza takto: „Výbor ERF sa uznáša kvalifikovanou väčšinou 721 z 1 000 hlasov, ak za hlasuje najmenej 15 členských štátov. Blokujúcu menšinu predstavuje 280 hlasov.“ Článok 3 Toto rozhodnutie nadobúda účinnosť dňom nasledujúcim po jeho prijatí. V Bruseli Za Radu predseda [1] Pozri zmluvu medzi členskými štátmi Európskej únie a Chorvátskou republikou o podmienkach pristúpenia Chorvátskej republiky a Akt o podmienkach pristúpenia Chorvátskej republiky a o úpravách Zmluvy o Európskej únii, Zmluvy o fungovaní Európskej únie a Zmluvy o založení Európskeho spoločenstva pre atómovú energiu (Ú. v. EÚ L 112, 24.4.2012). [2] Ú. v. ES L 317, 15.12.2000, s. 3. Dohoda zmenená a doplnená dohodou podpísanou v Luxemburgu 25. júna 2005 (Ú. v. EÚ L 287, 28.10.2005, s. 4) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3). [3] Vložiť odkaz na úradný vestník. [4] Akt o podmienkach pristúpenia Chorvátskej republiky a o úpravách Zmluvy o Európskej únii, Zmluvy o fungovaní Európskej únie a Zmluvy o založení Európskeho spoločenstva pre atómovú energiu (Ú. v. EÚ L112, 24.4.2012).